**ฉบับที่** 11 / 2563 **วันที่** 16 มีนาคม พ.ศ. 2563

**“กอช. มอบสิทธิประโยชน์ส่วนลด สมาชิกที่อาศัยอยู่ในโครงการการเคหะแห่งชาติ”**

 ***กองทุนการออมแห่งชาติ หรือ กอช. ร่วมกับการเคหะแห่งชาติ มอบสิทธิประโยชน์แก่ประชาชนผู้ที่ไม่มีสวัสดิการใดๆ จากรัฐ ได้มีเงินออม เพื่อให้มีเงินใช้เพียงพอกับการดำรงชีวิตในยามชราภาพ โดยรับสิทธิประโยชน์ในการเป็นสมาชิก กอช. เพิ่ม 4 ต่อ เพียงสมัครสมาชิกเริ่มต้นเงินออม 50 บาท สูงสุด 13,200 บาทต่อปี ตรวจสอบสิทธิก่อนการสมัครได้ที่แอปพลิเคชัน “กอช.”***

 **นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช. เปิดเผยว่า** ในสถานการณ์การแพร่ระบาดของเชื้อไวรัส COVID-19 ที่ขยายวงกว้างขึ้นทั่วโลก กอช. ร่วมกับการเคหะแห่งชาติ มอบสิทธิประโยชน์แก่ประชาชนผู้ที่ไม่มีสวัสดิการใดๆ จากรัฐ ได้มีเงินออมเพื่อให้มีเงินใช้เพียงพอกับการดำรงชีวิตในยามชราภาพ สำหรับประชาชนที่อาศัยอยู่ในโครงการการเคหะแห่งชาติ เมื่อสมัครสมาชิก กอช. เริ่มต้นเงินออม 50 บาท สูงสุด 13,200 บาทต่อปี จะได้รับเงินเพิ่มและรับส่วนลดใน การเป็นสมาชิก 4 ต่อ ดังนี้

 **ต่อที่ 1** ได้รับเงินสมทบในแต่ละปีตามช่วงอายุของสมาชิก

* ช่วงอายุ **15 - 30** **ปี** รัฐสมทบให้ **50%** ของเงินออมแต่ละครั้ง

โดยรวมกันทั้งปีไม่เกิน **600 บาท**

* ช่วงอายุมากกว่า **30 – 50 ปี** รัฐสมทบให้ **80%** ของเงินออมแต่ละครั้ง

โดยรวมกันทั้งปีไม่เกิน **960 บาท**

* ช่วงอายุมากว่า **50 – 60 ปี** รัฐสมทบให้ **100%** ของเงินออมแต่ละครั้ง

โดยรวมกันทั้งปีไม่เกิน **1,200 บาท**

 ต่อที่ 2 ผลประโยชน์ของเงินออมสะสม และเงินสมทบที่นำไปลงทุน

ต่อที่ 3 ลดหย่อนภาษีได้เต็มจำนวนเงินออมสะสม

 **ต่อที่ 4** รับส่วนลดสำหรับที่อยู่อาศัยในโครงการของการเคหะแห่งชาติ

 ในอัตราร้อยละ 5 ของค่าเช่า/เช่าซื้อตามสัญญารายเดือน

 ทั้งนี้ สมาชิก กอช. ไม่ต้องเป็นกังวลต่อการส่งเงินออมสะสมต่อเนื่อง เพราะ กอช. เป็น การออมภาคสมัครใจ มีมากออมมาก มีน้อยออมน้อย ออมเงินเมื่อพร้อม สิทธิในการเป็นสมาชิกยังคงอยู่ สำหรับผู้ที่สนใจจะสมัครสมาชิก กอช.ต้องมีอายุ 15 – 60 ปี เป็นแรงงานนอกระบบ ต้องไม่มีสวัสดิการใดๆ จากรัฐ อาทิ นักเรียน นิสิตและนักศึกษา พ่อค้าแม่ค้า ชาวไร่ชาวนา ผู้ขับรถรับจ้างทั่วไป ผู้ประกอบอาชีพอิสระ เป็นต้น

 นอกจากนี้ กอช. ยังมีช่องทางอำนวยความสะดวกให้กับสมาชิกและผู้ที่สนใจ สามารถดาวน์โหลดแอปพลิเคชัน **“**กอช**”** กรอกเลขประจำตัวประชาชน 13 หลัก ตรวจสอบสิทธิการสมัครสมาชิกได้ง่ายๆด้วยตัวคุณ หรือ www.nsf.or.th หรือที่หน่วยรับสมัคร กอช. อาทิ ที่ว่าการอำเภอ ธนาคารของรัฐบาลทั้ง 4 แห่ง ได้แก่ ธนาคาร ธ.ก.ส. ธอส. ธนาคารออมสิน และธนาคารกรุงไทย ทุกสาขา เคาน์เตอร์เซอร์วิส เทสโก้โลตัส ตู้บุญเติม ทั่วประเทศ รวมทั้งสำนักงานคลังจังหวัด สถาบันการเงินชุมชน และเครือข่ายรับสมัคร ทั่วประเทศ สอบถามข้อมูลเพิ่มเติมได้ที่สายด่วนเงินออม โทร. 02-049-9000

**“คุณออม รัฐช่วยออม คุณได้บำนาญ”**